Video: Qamchiq va Taxtaqoracha dovonlarida yog‘ayotgan qor

Qamchiq dovonidan o‘tgan avtomobil yo‘lida 22-mart kuni yog‘a boshlagan qor 23-mart kuni ham davom etmoqda. Shu sababli YHXB inspektorlari haydovchilardan ehtiyotkor bo‘lishga, oraliq masofani saqlagan holda, tezlikni me’yordan oshirmasdan harakatlanishga chaqirdi.
“Qamchiqavtoyo‘l” xabariga ko‘ra, yo‘llarda tuman tushgan, ko‘rinish darajasi 500 metrni, havo harorati 2 daraja sovuqni, shamol tezligi 6—10 metr/sekundni, namlik 89 foizni tashkil etmoqda. Transport vositalarining beto‘xtov, ikki tomonlama harakatlanishini ta’minlash uchun tun-u kun yo‘llarni qordan tozalash ishlari bajarilmoqda.
Samarqand va Qashqadaryo viloyatlarini bog‘lovchi Taxtaqoracha dovonida ham qor yog‘moqda. “Zamon.uz” tomonidan e’lon qilingan videoda ushbu dovon yo‘lida ham tuman tushib, ko‘rinish cheklanganini ko‘rish mumkin.
FVV ham yo‘l-transport hodisalari bilan bog‘liq favqulodda vaziyatlarning oldini olish maqsadida, dovon hududida harakatlanishda haydovchilardan barcha xavfsizlik choralarini ko‘rishni so‘radi.
Eslatib o‘tamiz, “O‘zgidromet” 23-mart kuni mamlakat hududiga Volgabo‘yidan yana nam va sovuq havo kirib kelishi kutilayotganini, ayrim hududlarida yomg‘ir yog‘ib, qorga aylanishi mumkinligini ma’lum qilgandi.